《五言后殿考进士解嘲》
宋代·沈遘

绛阙连碧城，白日横采霓。钧天万舞彻，鸾凤鸣且飞。

我为帝所游，十日不知返。我乐殊未央，尚恨春昼短。

东风吹蟠桃，花落满我衣。拂去还复来，悠然生我思。

顾谢众仙人，我自人间世。世累虽可憎，天上亦多事。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。